Ընդդիմադիր «Ելք»-ը, սակայն, բարեփոխումների հարցում փոքր-ինչ թերահավատ է: Էդմոն Մարուքյանի պնդմամբ՝ կա մի շեմ, որից այն կողմ իշխանությունները պարզապես չեն գնա: «Ընդհանուր կանոնը, կարծում եմ, հետևյալն է՝ իշխանությունները պատրաստ են անել այն բարեփոխումները, որոնք չեն սպառնում իրենց պաշտոններին կամ իշխանությանը: Որքանով որ այդ բարեփոխումները չեն սպառնա իշխանությանը, այդքանով էլ այդ բարեփոխումները կյանքի կկոչվեն և կիրականացվեն», - ասաց ընդդիմադիր պատգամավորը և շարունակեց․ - «Միանշանակ, բարեփոխումները ունեն այդ սահմանը, և իշխանությունները որևէ բարեփոխման չեն գնա, որը կարող է իշխանության կորստի [վտանգ պարունակել]: Օրինակ՝ Վանաձորի քաղաքական ճգնաժամի հանգուցալուծումը տվել է Սահմանադրական դատարանը, սակայն Սահմանադրական դատարանի որոշումը չի կատարվում, և կառավարություն ենք դիմել՝ սպասում ենք պատասխանին: Հիմա, կառավարությունը այդ որոշումը որ կատարի, կարո՞ղ ենք համարել բարեփոխում՝ այո, կարող ենք համարել, բայց կկատարի թե ոչ՝ դա արդեն քաղաքական կամքից է կախված, ինչպես ես նշեցի, որ իշխանությունը որևէ տեղ չի ուզում զիջել որևէ բան»: